Lett og tynn - svak skjerm
I dag kommer iPad mini i butikkene, strategisk riktig før julehandelen. Jeg tror mange vil finne denne under juletreet, og spesielt de minste. Dette er nemlig en iPad som er lettere å holde og med endel funksjoner som passer yngre brukere. Størrelse: iPad mini er 13,4 cm bred og 20 cm høy. Den veier 300 gram, som er under halvparten av storebror iPad. Det merkes! Den føles lett ut i hånden, og siden vekten er fordelt på en større flate føles det som den veier bare litt mer enn en iPhone 5, selv om denne veier bare 112 gram. Lettere ER bedre, og jeg tror mange kommer til å velge iPad mini nettopp pga vekten. Den er lett å holde med en hånd, også for et barn. iPad mini er også tynnere enn den store iPaden, 7,2 mm mot iPads 9,4 mm. Sammenlignet med to av konkurrentene er den forbausede lik i størrelse og vekt. iPad mini er bittelitt lettere enn Kindle Fire og Google Nexus 7, omtrent like tykk og like stor. Materialer: Kroppen er lagd av aluminium, med en matt flate. Den kommer i to fargekombinasjoner, svart/matt og hvit/blank. Begge deler fungerer bra, men personlig syns jeg faktisk den sorte ser best ut fordi fronten og baksiden passer bedre sammen. Glasset er satt tett sammen med metallkroppen, men er likevel lettere å skifte enn på en iPad. Det kan være fordel om den brukes av barn eller innen undervisning. Da er det lettere å skifte glasset om man er uheldig. Tilkobling bruker den nye Lightning-pluggen til Apple. Det betyr at tilleggsutstyr med den gamle pluggen ikke vil fungere med iPad mini med mindre du kjøper en overgang. Lyd: iPad mini er snodig nok den eneste i-dingsen fra Apple som har stereo høyttalere. Det er supert for de som vil kjøpe den for å spille musikk eller se video på. Riktignok er det ikke fantastiske høyttalere i et så lite nettbrett, men det fungerer. De yngste brukerne vil kunne bruke dette som sitt musikksenter uten å måtte koble til noe mere. Det er dog en ulempe at høyttalerne ikke snur med skjermen. På en iPhone eller en vanlig iPad er det bare en mono-høyttaler. Da har det ikke så veldig stor betydning om du snur skjermen for eksempel når du ser på video eller film. Men når du snur iPad mini, blir det veldig klart for deg at stereolyden du hørte når den var i stående stilling, nå bare kommer fra den ene siden av iPaden. Med andre ord vil du fort ville ønske å bruke hodetelefonene når du skal se på film med iPaden liggende. Hodetelefon-utgangene er oppå, som på iPad og iPhone 4 og nedover. Skjerm: Skjermen har en oppløsning på 1024 x 768 piksler, vesentlig lavere enn en vanlig iPad som har hele 2048 x 1536 piksler. Den har heller ikke så god oppløsning som en iPad eller en iPhone 5. Og dette er mitt største ankepunkt mot iPad mini. Har du først sett skjermen på en iPad vil du synes at skjermen på en iPad mini er bittelitt dårligere. Det gjelder spesielt på tekst med liten skrift, noe som er synd for det er kanskje nettopp dette som vil være et perfekt bruksområde for iPad mini: en skjerm du leser mye på. Kamera: I en så tynn kropp, vil kamera bli dårligere enn i et tykkere nettbrett. Det er et 5 megapiksel kamera på baksiden og et 1,2 megapiksler kamera på forsiden. iPad mini tar opp video i 1080P men med dårligere farger enn en iPhone. Den er også mer kresen på lyset, og du får lettere kornete bilder i dårlig lys. Bruk: Jeg tror iPad mini vil passe for tre typer brukere. Den mest opplagte er barn og ungdommer som trenger et nettbrett som er enkelt å bruke, lett å holde og som ikke koster så mye som en iPad. Det finnes selvsagt alternativer med Android, slik som tidligere nevnte Nexus 7 og Kindle Fire. Men Apples lukkede verden gjør det enklere for foreldre å ha kontroll, både over innhold, apps, musikk og filmer. Det vil nok selges mange iPad mini til unge brukere i månedene fremover. iPad mini vil også fungere veldig bra som den skjermen du leser ting på. Skjermen er ikke så skarp som retina-skjermene på iPhone og den store iPaden. Men likevel mer enn bra nok til å lese både nettsider, bøker og magasiner. Med iBooks, Kindle og nå også flere apper fra norske forlag og bokhandlere, er det kanskje denne dingsen du skal kjøpe om du skal flytte boklesingen din fra papir til skjerm. Alternativet er selvsagt dedikerte boklesere som Kindle Papwerwhite eller tilsvarende fra andre leverandører. De fleste bokhandlere selger nå egne dingser for boklesing. Prisen gjør at iPad mini vil være den iPaden mange kjøper som sin første iPad. Den billigste versjonen med 16 GB og bare wifi vil koste rundt 2600 kr mens den dyreste med 64 GB og mobiltilkobling vil koste rundt 5000 kroner. Når det gjelder apper så vil alle apper som fungerer på en iPad også fungere på en iPad mini. Og du vil kunne kjøre alle så godt som alle apper som fungerer til iPhone også. Spill som krever mye prosessorkraft vil være litt slappere, og naturlig nok ha lavere oppløsning. Men i det store og det hele vi en iPad mini gjøre de samme tingene som en iPad, til en lavere pris. Det store valget handler først og fremst om du skal kjøpe apper og innhold i Apples verden, eller i andre systemer som Android og Windows. Om du velger Apple, er iPad mini en super dings å putte under treet eller din egen sekk.
iPad mini er mindre enn en iPad, men større enn en iPhone. Trenger du en skjerm på 7 tommer?